PRITARTA Molėtų rajono savivaldybės tarybos 2016 m. kovo d. sprendimu Nr.B1-

**MOLĖTŲ RAJONO ALANTOS SENELIŲ GLOBOS NAMAI**

**VEIKLOS ATASKAITA UŽ 2015 M.**

1. **ĮSTAIGOS VEIKLOS REZULTATŲ APŽVALGA**

Molėtų rajono Alantos senelių globos namai (toliau – Globos namai) yra stacionari socialinės globos įstaiga, teikianti ilgalaikę/trumpalaikę socialinę globą savivaldybėje gyvenamąją vietą deklaruojantiems senyvo amžiaus asmenims ir suaugusiems asmenims su negalia (toliau tekste – gyventojai). Globos namų misija – teikti kvalifikuotas, kokybiškas, prieinamas socialinės globos paslaugas. Globos namų vizija – saugi ir ori mūsų klientų senatvė. Visa įstaigos ir mano, kaip vadovo, veikla, tikslai, uždaviniai ir priemonės nukreipti misijos ir vizijos įgyvendinimui.

Globos namuose patvirtinti 26 etatai, 2015 m. dirbo iš viso 23 darbuotojai (įskaitant sezoninį darbą, trumpalaikes sutartis bei trumpalaikes sutartis pagal viešųjų darbų programą). Dalyvavome įgyvendinant Utenos darbo biržos ir savivaldybės administracijos viešųjų darbų programą, buvo suteiktas 100 proc. finansavimas įdarbinant 2 asmenis.

Globos namuose išlaikymo kaina 1 asmeniui 2013 m., 2014 m. ir 2015 m. per mėnesį išliko nepakitusi – 495,84 Eur, o asmeniui su sunkia negalia – 515,31 Eur. Asmenų su sunkia negalia 2015 m. buvo 4, 2014 m.- 2, 2013 m. - 2. Asmenų su sunkia negalia skaičius akivaizdžiai auga.

Ataskaitiniu laikotarpiu Globos namuose gyveno 33 asmenys. Gyventojų skaičiaus pokytis per trejus paskutiniuosius metus išliko panašus, tai parodyta 1 lentelėje.

1 lentelė

|  |  |  |  |
| --- | --- | --- | --- |
| **Pokyčio priežastis** | **2013 m** | **2014 m** | **2015 m** |
| Atvyko | 4 | 5 | 3 |
| Išvyko į namus/į kitas įstaigas | 1 | 2 | 0 |
| Mirė | 4 | 3 | 3 |

Vyriausias Globos namų gyventojas 2015 metais yra 96 metų (moteris), jauniausias – 54 metų (vyras). Amžiaus vidurkis 2015 metais buvo 84,48 m., 2014 metais - 80,3 m., 2013 metais - 81,2 m, 2012 m - 77,8 m. Pastebima sparti amžiaus senėjimo tendencija.

Informacija apie globos namų gyventojus pagal amžiaus grupes, lytį, darbingumo lygį bei poreikius pateikta 2 lentelėje.

2 lentelė

**Informacija apie Globos namų gyventojus pagal amžiaus grupes bei nustatytus darbingumo lygį poreikius (2015 m):**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Pasiskirstymas pagal amžių | | | | | | | | | |
| Metai | 30-49 | 50-59 | 60-64 | 65-69 | 70-74 | 75-79 | 80-84 | 85 ir vyresni | Iš viso: |
| Gyventojų skaičius |  | 3 | 1 | 2 | 2 | 3 | 7 | 15 | 33 |
| *Vyrai* |  | 2 |  | 1 | 2 |  | 1 |  | 6 |
| *Moterys* |  | 1 | 1 | 1 |  | 3 | 6 | 15 | 27 |
| I gr. 0-25% darbingumo lygis, didelių spec. poreikių lygis. |  | 1 |  | 1 |  |  | 1 | 1 | 4 |
| II gr. 30-40% darbingumo lygis, vid. spec. poreikių lygis. |  |  | 1 |  |  | 1 | 4 |  | 6 |
| Fizinė negalia |  | 2 |  | 1 |  | 2 | 2 | 1 | 8 |
| Protinė negalia |  | 1 | 1 |  |  |  |  | 1 | 3 |

Bendras Globos namų biudžetas pagal visus šaltinius sudarė 2015 m. 241,5 tūkst. eurų, liko nepanaudota 0,6 tūkst. eurų. Kreditoriniai įsiskolinimai sudarė 0,1 tūkst. eurų (laiku negautos sąskaitos apmokėjimui). Per 2015 m. surinkta į bendrą įstaigos biudžetą lėšų iš Globos namų gyventojų už jų išlaikymą 66,5 tūkst. eurų, o 2014 m. buvo surinkta 53,4 tūkst. eurų. Gauta labdaros paramos 2,3 tūkst. eurų, gauta tikslinių lėšų iš Utenos teritorinės darbo biržos bei Molėtų r. savivaldybės 3,0 tūkst. eurų (viešieji darbai). Molėtų r. savivaldybės lėšos Globos namų išlaikymui 2015 m. sudarė 164,2 tūkst. eurų, o 2014 m. - 169,6 tūkst. eurų.

1. **PAGRINDINIAI VADOVO METŲ VEIKLOS REZULTATAI**

Siekdama įgyvendinti 2015 m. iškeltus veiklos tikslus ir uždavinius, sudariau 2015 m. veiklos planą, kurio pagrindinis uždavinys - teikti ilgalaikę/trumpalaikę socialinę globą, atitinkančią kiekvieno asmens poreikius bei savarankiškumo lygį, kurti saugią, privatumą užtikrinančią, specialius poreikius tenkinančią aplinką. Uždavinio įgyvendinimo priemonė – kokybiškų stacionarių socialinių paslaugų teikimas, kurios įgyvendinimui buvo sudarytas 7 dalių veiksmų planas su konkrečiais veiksmais, įvykdymo terminais ir atsakingais darbuotojais. Šie veiksmai apima visą mano, kaip vadovo, veiklą ir darbo organizavimą Globos namuose bei įvardina visą teiktų įstaigoje paslaugų spektrą 2015 metais, t.y.:

1. **Socialinio darbo, bendravimo, konsultavimo ir kitos pagal asmens savarankiškumo lygį paslaugos** – įgyvendinta 100 procentų.: gyventojams veikla organizuota pagal individualius globos planus, vykdyta pagalba ir tarpininkavimas įstaigose/organizacijose, pagalba sprendžiant asmenines gyventojų problemas, vykdytas užimtumas, organizuotas laisvalaikis ir kt.

2. **Slaugos ir asmens sveikatos priežiūros paslaugų organizavimas, asmens higienos paslaugos** – įgyvendinta 100 procentų: visi gyventojai pagal poreikį aprūpinti slaugos priemonėmis, nuvežti į reikiamas gydymo įstaigas, aprūpinti būtinaisiais vaistais, tvarsliava, sauskelnėmis ir kt.

3. **Būsto ir buitinės paslaugos** - įgyvendinta 100 procentų: gyventojai buvo aprūpinti atitinkamo sezono apranga, avalyne, patalyne, reikalingu inventoriumi, buvo teikiamos rūbų ir patalynės skalbimo paslaugos, įsigyta reikalingų higienai užtikrinti priemonių ir kt.

4. **Maitinimo paslaugos** – įgyvendinta 100 procentų: kiekvienam gyventojui maitinimui dienai buvo skirta po 2,40 Eur, maitinimas organizuotas 4 kartus per dieną, pagal poreikius ir galimybes maitinimas buvo individualizuojamas.

5. **Darbas su personalu** - įgyvendinta 100 procentų: visi darbuotojai pagal planą ir pareigybės reikalavimus kėlė kvalifikaciją, dalyvavo konferencijose, mokymuose, pagal grafiką buvo organizuoti privalomieji sveikatos patikrinimai ir kt.

6. **Organizacinis darbas** - įgyvendinta 100 procentų: parengti ir patvirtinti atitinkami įstaigos dokumentai, tvarkų aprašai, rengti susirinkimai - klientų tarybos (2 kartus per metus) ir bendras (1 kartą per metus), darbuotojų susirinkimai (bendri – kartą per ketvirtį, vadovaujančių darbuotojų – kartą per savaitę, o pagal poreikį ir dažniau), vykdyti viešieji pirkimai, sudarinėjamos sutartys su tiekėjais, vykdyta visų įstaigos veiklos sričių kontrolė ir kt.

7. **Gyvenamųjų, ūkinių patalpų ir kito turto remontas; materialinės techninės bazės atnaujinimas** - įgyvendinta 100 procentų: gautas padėvėtas mikroautobusas, vykdyta pastatų, įrenginių, vandentiekio, nuotekų, elektros įrenginių, baldų ir inventoriaus, transporto priežiūra ir remontas, materialinių vertybių priėmimas, rūšiavimas, sandėliavimas, aplinkos tvarkymas, įrengtas išėjimas į pietinę kiemo pusę, pandusas neįgaliesiems, laiptai, takeliai ir kt.

1. **PRAĖJUSIŲ METŲ VADOVO SVARBIAUSIOS INICIATYVOS, SPĘSTOS PROBLEMOS, KELIAMI NAUJI UŽDAVINIAI IR IŠSŪKIAI**

2015 m. kryptingai tęsiau pradėtus darbus, toliau ieškojau būdų iškeltų tikslų ir uždavinių įgyvendinimui. Svarbiausios iniciatyvos, spręstos problemos:

1. gautas mikroautobusas labdaros-paramos būdu (tarpininkaujant steigėjui), suremontuotas, įrengtas jame keltuvas ir kėdė neįgaliesiems;

2. pritraukta labdaros-paramos, kurios bendra vertė siekia 7000 Eur, tuo būdu sutaupytos įstaigos biudžeto lėšos, ko pasekoje sutvarkytas įstaigos pietinis lauko gerbūvis (kiemas).

3. 2015 m. veiklos plano vykdymas, siekiant užtikrinti teikiamų socialinių paslaugų kokybę.

2016 m. uždaviniai ir iššūkiai:

1. Kokybiškų socialinių paslaugų teikimas:
   1. įrengti belaidę darbuotojo iškvietimo-pagalbos sistemą;
   2. vieną kambarį pritaikyti tik gulintiems klientams: kušetes pakeisti funkcinėmis lovomis, įrengti lubinį keltuvą, pritaikyti baldus.
2. Darbuotojų kvalifikacijos kėlimas, žmogiškųjų, materialinių ir finansinių išteklių valdymas: 2016 m kvalifikaciją kels 12 darbuotojų: 4 darbuotojai ne mažiau kaip po 12 val, 8 darbuotojai po 16 val.

3. Kitų finansinių šaltinių paieška (ES parama, įvairūs fondai, labdaros-paramos pritraukimas): 2016 m siekiama pritraukti paramos-labdaros įvairiomis formomis už ne mažiau kaip 8 tūkst. Eurų, tam kad sutaupius įstaigos biudžeto lėšas būtų galima sutvarkyti įstaigos šiaurinį lauko gerbūvį.

Direktorė Kristina Baltrušaitienė

Labdara-parama apie 7000 eur vertė, neskaitant mikroautobuso.

1.Darbuotojai socialiniame darbe nuolat patiria stresą, įtampą, todėl, dirbdami tokiomis sąlygomis, turi turėti gebėjimų valdyti situaciją, o tam reikia žinių.

Dvejus pastaruosius metus socialinių darbuotojų ir jų padėjėjų kvalifikaciniai mokymai buvo apmokami iš ES fondų, o 2015 m. turėjome finansuoti patys. Pavyko ir šį kartą gauti 16 valandų privalomus mokymus 7 soc. darbuotojo padėjėjams labdaros-paramos būdu Linkuvos socialinės globos namuose, todėl sutaupėme net 600 Eurų įstaigos biudžeto lėšų.

2. Įstaigos pietinio kiemo gerbūvio darbams lėšų iš anksto nebuvome numatę, tačiau pavykus įvairiose srityse rasti rėmėjų – susitaupė lėšos, bei papildomai buvo rastas rėmėjas, garbės konsulas Lietuvoje dr. G. Pedroja, kurio iniciatyva Ciuriche labdaros-paramos koncerto metu surinktos aukos 2700 Eur buvo skirtos mūsų įstaigos gerbūvio darbams apmokėti. Įrengėme naują išėjimą iš pastato į pietinį kiemą, pandusą neįgaliesiems, laiptus, takelius bei lauko apšvietimą.

3. Lauko suoliukai klientams naujai įrengtame pietiniame kieme – rastas rėmėjas Belgijos įmonė Innpact S.A.R.L., kurie skyrė įstaigai labdaros-paramos 2000 Eur, už kuriuos buvo nupirkti 6 lauko suoliukai ir 3150 vnt sauskelnių, tai sudarė net 3 mėnesių poreikį.

4. Iš UAB „Med Grupė“ buvo gauta labdaros-paramos sauskelnių už 500 Eurų, t.y. apie 800 vnt.

5. Knygynas „Sofoklis“ padovanojo Globos namams virš 60 vnt naujausių knygų.

6. Fiziniai asmenys labdarai-paramai nupirko naujų apatinių ir viršutinių rūbų, vertė apie 600 eur.

7. DNB banko Utenos fil. padovanojo labdarai-paramai kalėdinę eglutę ir vaišių.

Problemos:

1. Buvo nebetinkamas eksploatacijai mikroautobusas klientams vežioti – labdaros-paramos būdu tarpininkaujant steigėjui gautas padėvėtas mikroautobusas, kuris pagal buvo suremontuotas ir parengtas eksploatacijai, į jį buvo nupirktas ir įmontuotas keltuvas bei speciali kėdė neįgaliesiems.

2. Susidėvėję vandentiekio ir šilumos inžinieriniai tinklai – nuolat įvyksta gedimai, vamzdžių trūkimai sienose, po grindimis, lauke. Pasitelkus specialistus senas vamzdynas dalimis keičiamas nauju, tai bus atliekama ir 2016 metais.

3. Įstaigos patalpų 65 proc. grindys – medinės, dalis lentų vietomis supuvusios, daugelyje vietų siūbuoja, neretai – įlūžta, keldamos pavojų Globos namų gyventojų sveikatai ir gyvybei. Pagal galimybes grindys yra sutvirtinamos, tačiau 2016 m bus ieškoma papildomų šaltinių, rėmėjų, kurie galėtų prisidėti ar visiškai padėtų šią problemą išspręsti.